Cesarhanmun/geonobi-data huggingface dataset:
地名: 富平 (京畿道, 都護府)
年: 1462.0

○兵曹啓: "在先諸道站驛或罷, 驛丞各以附近合爲一道置察訪, 然所管驛多道里遙隔, 察訪未易遍察, 驛路凋殘, 今更磨勘分大中小驛路及遠近, 已前驛丞差遣各路, 每一察訪加設驛丞一。 謹開具于後。 忠淸道
              連原驛、丹月驛、黃江驛、水山驛、安陰驛、安富驛、新豐驛、仁山驛、坎原驛、用安驛、長林驛、靈泉驛、吾賜乎驛、泉南驛已上十四驛, 稱連原道察訪, 栗峯驛、雙樹驛、猪山驛、長楊驛、台郞驛、時化驛、增若驛、嘉禾驛、土破驛、順陽驛、化仁驛、田民驛、德留驛、會洞驛、新興驛、舍林驛、原巖驛已上十七驛, 稱栗峯驛道察訪, 成歡驛、新恩驛、金蹄驛、長命驛、迎春驛、日新驛、廣程驛、敬天驛、平川驛、金沙驛、丹平驛、惟鳩驛已上十二驛, 稱成歡道察訪; 利仁驛、楡楊驛、龍田驛、銀山驛、靈楡驛、宿鴻驛、新谷驛、豆谷驛、菁化驛、藍田驛已上十驛, 稱利仁道丞, 時興驛、昌德驛、日興驛、花川驛、長時驛、順城驛、興世驛、汲泉驛已上八驛, 稱時興道丞, 金井驛、光時驛、龍谷驛、世川驛、夢熊驛、海門驛、靑淵驛、豐田驛、下川驛已上九驛, 稱金井道丞。 全羅道
              蔘禮驛、鶯谷驛、半石驛、烏原驛、葛蕈驛、蘇安驛、寸谷驛、良才驛、居山驛、川原驛、瀛原驛、扶興驛、內才驛已上十三驛, 稱蔘禮道察訪, 獒樹驛、昌活驛、東道驛、應嶺驛、引月驛、知申驛、潺水驛、良栗驛、洛水驛、德陽驛、益申驛、蟾居驛已上十二驛, 稱獒樹道察訪, 靑嚴驛、永申驛、仙嚴驛、新安驛、綠沙驛、加里驛、景申驛、廣利驛、烏林驛、永保驛、丹巖驛、靑松驛已上十二驛, 稱靑嚴道察訪, 濟原驛、達溪驛、所川驛、丹嶺驛、玉包驛已上五驛, 稱濟原道丞, 碧沙驛、鎭原驛、通路驛、別珍驛、南利驛、祿山驛、可申驛、波淸驛、陽江驛、樂昇驛已上十驛, 稱碧沙道丞; 景陽驛、德奇驛、加休驛、人物驛、黔富驛、昌新驛、大富驛已上七驛, 稱景陽道丞。 慶尙道
              長水驛、淸通驛、淸景驛、牛谷驛、華陽驛、押梁驛、毛良驛、阿火驛、義谷驛、鏡驛、仍甫驛、沙里驛、朝驛、仇於驛、奴谷驛、仁庇驛已上十六驛, 稱長水道察訪, 昌樂驛、竹洞驛、昌保驛、平恩驛、道深驛、宣安驛、安郊驛、幽洞驛、安奇驛、瓮泉驛、雲山驛、松蹄驛、琴召驛、通明驛、鐵破驛、靑路驛已上十六驛, 稱昌樂道察訪, 金泉驛、文山驛、秋豐驛、作乃驛、長谷驛、茂村驛、省草驛、星奇驛、踏溪驛、安彦驛、茂溪驛、舌化驛、高平驛、楊原驛、東安驛、楊川驛、扶雙驛、安林驛、八鎭驛、勸賓驛、金陽驛已上二十一驛, 稱金泉道察訪, 省峴驛、凡於驛、琴川驛、水安驛、金洞驛、良洞驛、龍駕驛、幽山驛、無訖驛、楡川驛、買田驛、西之驛、鰲西驛、溫井驛、一門驛、內也驛、雙山驛、昌仁驛、靈浦驛已上十九驛, 稱省峴道察訪, 幽谷驛、聊城驛、德通驛、知保驛、守山驛、雙溪驛、安溪驛、洛平驛、洛東驛、洛陽驛、洛西驛、長林驛、洛原驛、上林驛、迎香驛、仇彌驛、安谷驛、召溪驛已上十八驛, 稱幽谷道察訪, 沙斤驛、蹄閑驛、正谷驛、臨水驛、有隣驛、新興驛、小南驛、平沙驛、正守驛、安澗驛、新安驛、碧溪驛、栗院驛、馬田驛、橫甫驛已上十五驛, 稱沙斤道驛丞, 召村驛、富多驛、永昌驛、文利驛、平居驛、德新驛、完沙驛、良浦驛、官栗驛、東溪驛、松道驛、丘墟驛、背屯驛、烏壤驛、常令驛、知南驛已上十六驛, 稱召村道驛丞, 自如驛、近珠驛、良民驛、新豐驛、報平驛、春谷驛、巴水驛、赤項驛、省法驛、南驛、德山驛、金谷驛、大山驛已上十三驛, 稱自如道驛丞, 黃山驛、輪山驛、渭川驛、蘇山驛、休山驛、新明驛、阿月驛、肝谷驛、堀火驛、富平驛、德泉驛已上十一驛, 稱黃山道驛丞, 松羅驛、南驛、酒登驛、柄谷驛、寧陽驛、望昌驛、大松驛、和目驛、文居驛、靑雲驛、峯山驛、陸驛、角山驛已上十三驛, 稱松羅道驛丞。 江原道
              銀溪驛、新安驛、大昌驛、瑞雲驛、生昌驛、玉洞驛、乾川驛、龍津驛、山陽驛、原川驛、方川驛、含春驛、水仁驛、馬奴驛、富林驛、嵐校驛、林川驛已上十七驛, 稱銀溪道察訪, 保安驛、仁嵐驛、富昌驛、安保驛、原昌驛、連峯驛、泉甘驛、蒼峯驛、葛豐驛、烏原驛、安興驛、由原驛、丹丘驛、安昌驛、神林驛、新興驛、楊淵驛、延平驛、藥水驛、平安驛、碧呑驛、好善驛、餘糧驛、雲交驛、方林驛、大和驛、珍富驛、橫溪驛、高丹驛、臨溪驛已上三十驛, 稱保安道察訪, 平陵驛、達孝驛、德神驛、守山驛、興富驛、沃原驛、龍化驛、交可驛、史直驛、樂豐驛、安仁驛、大昌驛、丘山驛、水界驛、冬德驛已上十五驛, 稱平陵道驛丞, 祥雲驛、連蒼驛、五色驛、降仙驛、麟丘驛、淸澗驛、竹泡驛、雲根驛、明波驛、大江驛、高岑驛、養珍驛、朝珍驛、登路驛、巨豐驛、貞德驛已上十六驛, 稱祥雲道驛丞。 黃海道
              靑丹驛、南山驛、金谷驛、深洞驛、新行驛、望汀驛、金剛驛、文羅驛、維安驛已上九驛, 稱靑丹道察訪, 麒麟驛、安山驛、文羅驛、朴山驛、眞木驛、延陽驛、元山驛、茶滿驛、新興驛、位羅驛、所串驛已上十一, 稱麒麟道察訪。 七站察訪及咸吉道、平安道察訪竝仍舊。" 從之。
地名: 富平 (京畿道, 都護府)
年: 1470.0

○京畿
              富平住私奴石年, 上變告曰: "同里住彭排金致云、良人朴末同等相語云: ‘今山陵之役甚苦, 如龜城君年壯者爲主, 則山陵之事亦歇。’ 言極不道。 同里住名不知私奴鄭毛知里妻, 聞此言, 卽語其夫。 今正月初五日, 毛知里到戶首金義生家, 與義生言曰: ‘此言, 乃歲時所發, 古有以女敗身者。 今吾妻聞此言, 欲上京告其本主, 將如之何?’ 毛知里發此言時, 吾及義生隣接名不知破敵衛金成吉妻父共聽。" 卽命義禁府, 拿致金致云、朴末同、金義生、鄭毛知里及妻、金成吉妻父等, 鞫之。

○司憲府掌令李陸來啓曰: "金偁, 今授富平府使。 偁曾奸婦翁妾, 又奸兄所眷妓, 乃至帶行郡邑, 其醜聲騰播士林, 不宜臨民。 請改差。" 傳曰: "果如所言, 偁非獨不宜臨民, 不可立於朝廷。 何不早言之, 而偁赴任後, 乃言之?" 陸對曰: "偁之所犯, 騰播已久。 然臣等不能的知, 不敢遽啓耳。" 陸又啓曰: "鄭氏所訴判決事姜老受訟者, 全寧壽所贈婢事, 不可不窮推。" 傳曰: "其言出於全寧壽隻人之口, 難以取信, 不可推也。"
地名: 富平 (京畿道, 都護府)
年: 1477.0

○御經筵。 講訖, 執義李則啓曰: "前日, 朴之蕃濫使善山官婢, 爲本府所劾, 其後凡諸邑奴婢私自使用者, 竝皆刷還法已立矣。 近者畫員崔涇役富平官婢希望上言, 乃命特給。 若不還奪, 則臣恐貴戚大臣效此而上言, 則其法必毁, 徒爲文具而已。" 上曰: "崔涇畫先王御容, 以其功大, 故特給耳, 何拘於法? 如此事, 人君雖爲之, 豈害於義?" 司諫慶俊亦論其不可, 上顧左右, 曰: "何如?" 領事鄭昌孫對曰: "古有人君雖弊袴猶藏之, 以待有功, 況人口甚重, 不可輕許也。" 不聽。
地名: 富平 (京畿道, 都護府)
年: 1497.0

○大司憲丘致崑、司諫崔溥等合司論啓金孝江、愼繼源、權悰等事, 不聽。 致崐又啓: "前日全羅人朴以良、曺鐵柱等訴本道都事鄭延慶于本府曰: ‘延慶奪我奴婢, 用馹駄去。’ 至訟不克, 又稱陳告, 謀欲必奪, 故令敬差官金悰鞫之, 今以延慶換授江原都事。 方被鞫, 不宜換職, 請遞之, 延慶自明, 則當復敍用。 金偁前爲富平府使, 被駁見遞。 又與淸風君
              源爭妓, 捽髮鬪歐於通衢, 被罪定役。 以此久不敍東班, 今拜迎曙道察訪, 請速改之。 前敎云: ‘姜善授上護軍毋降。’ 今則敎云: ‘豈無降授之時?’ 請改前降傳旨。" 傳曰: "延慶遞之。 姜善事, 出於特恩, 非在下者所與也。 且卿等請御經筵, 必欲面對得請, 然事不可聽, 雖面對可聽乎?" 致崐、溥等更啓: "臣等豈徒爲面對, 而請經筵乎? 經筵非但講論治道, 接賢士大夫。 嘉言日進, 有益於聖德也。 近者久停經筵, 恐聖學未得進益耳。 凡所啓事, 由政院、內宦, 三轉而後, 得達宸聰, 恐未能悉, 面對亦臣等之願也。" 因啓繼源等事, 又論蔡允惠、李詮不宜陞堂上, "世宗愛惜官爵, 未嘗濫加於人。 若堂上職, 必待有缺而陞。" 傳曰: "偁事, 令該司考啓。 餘不聽。" 更啓: "孝江之罪, 殿下已知之而不治, 猶爲國有刑政乎?" 因上疏, 略曰:
地名: 富平 (京畿道, 都護府)
年: 1509.0

○憲府啓曰: "楊州牧使趙金虎, 專不治事, 奸吏用權, 不能禁制, 使民間騷然, 富平府使奇褚, 崇飮不治事, 高陽郡守申景源, 於疲弊之官, 多率奴婢, 衙內十朔之用, 至七十餘石。 文化縣令鄭有綱, 人物最下, 又不治事, 新昌縣監梁濟, 性本狂悖, 又不解事。 請皆罷之。" 傳曰: "皆遞之。"
地名: 富平 (京畿道, 都護府)
年: 1519.0

○御朝講。 侍讀官李希閔曰: "封駁之職, 如今之政院也。 政令雖自內降, 而若有不可封, 還之, 不必待臺諫之論也。" 檢討官李認曰: "其人必賢者, 然後可。 如不賢, 亦有誤矣。 王安石嘗謂, 陛下當法堯、舜, 其後變更舊法, 以誤國政。 安石雖非小人, 但執拗耳。" 李繼孟曰: "安石, 附己者, 雖小人, 引而進之; 異已者, 雖君子, 貶而斥之。 故小人滿朝, 終至誤國。" 上曰: "其心雖不欲誤國, 而引用群小, 乃小人誤國之事。 然不以人廢言, 安石對神宗之言固善。" 大司諫朴壕、持平朴薰啓沈貞事, 上曰: "貞, 曠職已久, 然問其心術于大臣, 大臣曰不知, 不可輕遞。" 申用漑曰: "小臣之意以謂: ‘貞可用而不可棄也。’ 凡人有敦朴者, 有輕銳者, 氣質萬殊。 雖輕銳而心不非, 則猶可用; 雖似重厚而其用心非, 則亦不可用也。 貞雖不可謂敦朴之人, 然猶可爲善人。 漢城府久闕長官, 多廢職事, 而臺諫論之不止, 其爲人之不可信, 未之知也, 故臣等以不知啓之。 如知其有不可信, 何敢不啓之以實乎?" 朴壕曰: "判尹與六卿等, 士林皆以爲不合, 則不可用。 非徒判尹, 亦不合於特進官, 請竝改之。" 用漑曰: "臣意謂二品以上, 皆可得參特進。 若無狀之人則已, 不然則文臣宰相, 安有不能爲特進官者乎? 其所言非, 則左右侍從, 當糾正而不用, 亦何害於政乎? 且令入侍者衆, 各陳懷抱, 而如外方見聞之事, 竝得陳于王前, 使上審聽而採納之, 乃美事。 故成宗朝, 多其員數, 而不加精察, 蓋以非經筵官之比也。 在宰相之列, 而不得爲特進官, 則其人固爲缺望, 而於國家待宰相之道, 亦不可也。" 上曰: "據法則二品以上, 皆得爲之, 然雜進不擇, 或有失言失擧, 然後從而欲正之, 則亦晩矣。 諫官欲選擇之意固是, 而大臣之意亦是也。 予見政院之抄, 其見汰者, 或老病不能行者也。 旣汰而今欲復存, 亦不可也。 然汰之, 亦不可數也。" 用漑曰: "如李沆者, 國家方用之人, 而以病辭退, 有終不就朝之意。 其所被劾之事,
                【卽前日爲大憲時, 持平朴薰所劾事也。】
              實則不然, 而事適乃爾。 雖實有非, 當恕而用之。 近來宰相退歸外方者, 甚多, 皆當召而任用。" 上曰: "近來宰相之有病者多, 如兵判、
                【柳聃年。】
              刑判,
                【李惟淸。】
              皆不得出仕。 判書有闕, 則無可爲者, 而近來呈辭頗煩。 且歸外方者, 豈皆有病之人? 雖病亦非終不差愈, 銓曹當用之矣。" 薰曰: "金渾以良民爲己奴婢, 欲世世使喚, 其爲計, 甚詭詐, 不可末減。 宜依律罪之。" 上曰: "壓良爲賤, 果重, 然金渾非其身犯, 乃其父母所爲, 而以家長代受其罪。 且以王政言之, 罰不及嗣。 渾之罪, 不必依律。" 薰曰: "罰不及嗣, 果王者之美政, 然旣立其法, 則不可輕易撓屈也。" 上曰: "朝士古無全家徙邊之律, 若徒年, 則猶可用也。 今大臣在坐, 亦可酌言之。" 用漑曰: "以良爲賤者多, 而良民漸耗, 故臺諫欲防其弊而論之。 然此則非自犯之罪, 似有間也。 嘗有金擴者, 服全家徙邊之律, 而人以爲未便。" 薰曰: "朝士雖不宜全家徙邊, 而至於壓良爲賤, 罪之重者, 雖朝士, 亦可徙。 且於法, 不言朝士, 則不徙也。" 且論申復淳事曰: "此人本不謹職事者, 前在富平, 頗有貪汙之名。 今肅川, 方務救荒, 必善人, 然後可以措置。 請速遞之。" 上曰: "守令須當擇任。 復淳之爲人, 予不知也, 如其可爲, 則不必遞之。"
地名: 富平 (京畿道, 都護府)
年: 1525.0

○閑良柳世榮供曰: "年二十五臣與世昌, 同家居生。 潛奸尹湯聘所奸於余粉, 因此與湯聘鬪詰後, 隨父思恭, 下去富平, 本月初六日還來。 尹湯聘與其兄四聘及閑良李鵬等習射, 同日初昏, 湯聘到臣家求見, 臣不出見。 翌日朝, 更來求見, 臣出見之。 湯聘曰: ‘前雖相詰, 有何情乎? 吾當爲汝迎慰, 請以前送酒債, 備酒肴。’ 各備一壺, 與兄世昌, 三人共飮, 忠贊衛金末珍亦來參飮, 晩食時各散。 本月十三日初更後, 湯聘到臣家, 以前來木緜, 備酒肴, 針匠徐閏連、金末珍、絃手全作只等招致共飮。 全作只言: ‘一膳酒, 亦有國禁, 飮酒未安。’ 湯聘答曰: ‘夜飮, 誰得知之? 但時節强暴, 如吾無職人, 何處得飮? 安瑭無罪, 而以子之故, 被誅, 豈無某事之出乎?’ 臣答曰: ‘安瑭受罪事, 人皆知之, 有何事也?’ 全作只亦曰: ‘詩山正子, 年十五歲, 取妻三月, 亦被誅。’ 臣, 乘醉先入家內, 兄世昌與湯聘, 樓上終夜相話, 平明時入內言曰: ‘湯聘之言, 至爲駭愕, 口不可道。 初出小冊視之, 勸我著名曰: 「殿試之日, 館後持弓矢、酒肴, 遊衍。」 云。 著名後又曰: 「廢朝時, 吾年七歲。」 古老人云: 「其時豐和, 米穀價賤, 今則艱難。」 云,’ 而時適有婢子自外入來, 語未畢。"
地名: 富平 (京畿道, 都護府)
年: 1531.0

○傳曰: "戶曹判書兪汝霖, 於曺繼商謀擊臺諫, 六曹請會時, 同議主張, 又以李荇切親, 論啓金安老事, 李荇處開說, 欲托安老之事, 使激大臣, 生事朝廷, 明白推考事, 下義禁府。"
                【○沈思順供云: "余雖無狀, 以正科出身, 粗識事理, 久列於朝, 承乏侍從臺諫, 以至陞堂上。 如此之事, 其忍筆之於書, 掛諸通衢, 萬萬無理。 況榜文所書, 筆迹明白云。 必有見知之人, 憑閱分揀。" 云。 ○左贊成金克成供云: "余以草茅賤士, 生員及第, 俱中壯元, 又參靖國勳烈, 濫蒙國恩, 位極崇品, 常懼負乘滿溢之災, 日益戒愼, 如對人閑話, 亦必擇言而發。 兩司欲駁李荇事, 某處無聽聞處, 發說萬無。 間或士大夫, 以自作之孽, 被罪, 有累朝廷, 尋常憂慮。 況士類打盡, 作爲飛語, 國家安危所關之事, 加以有識士大夫, 所不忍爲。 假令飛語到耳, 不可贊助, 而予自作飛語, 萬無。 若以爲眞有是事, 則必先言於李荇。 臣雖與李荇, 同爲政府, 常時不常往來, 有時公會, 詣闕相見, 頓無語及此事。 李荇下問, 則必不庇護欺罔矣。 聖明之下, 以往來不實之言, 誤蒙重罪爲恐, 極爲痛悶, 憑問分揀。" 云。 刑問時供云: "余月日不記, 往見李荇, 說道兩司欲駁之事。 欲憑安老, 士林一網打盡, 作爲飛語, 使大臣疑貳激怒, 生事朝廷, 情由的實。" 云。 ○張玉更推供云: "正郞李任言曰: ‘朝廷欲駁金克成, 而恐紛擾未果也。’ 云, 余答曰: ‘是何如人也?’ 李任曰: ‘與沈貞、李沆相厚人也。’ 承旨許洽亦云: ‘沈貞、李沆得罪後, 金克成危懼, 杜門不出。’ 云。 余聞知, 與許沆相語時, 雖不擧名, 疑是金克成心許, 故下問時, 前日心計金克成, 擧名啓達。 崇品六卿以上多數, 而屬意金克成者, 前以李任、許洽所言, 以沈貞、李沆親厚人計料, 指的啓達, 而加無他意。 金克成、李荇尋訪事, 不得而知。" 云。 刑問時供云: "下問時, 沈貞、李沆親厚人, 再問時, 金克成各異啓達, 翌日以兪汝霖啓之, 屢變其辭, 不直啓達。 且李荇欲駁之奇, 因婢子萬伊, 傳聞於金孝明後。 女壻李元祿云: ‘金克成到父家云: 「兩司欲駁開說。」 聞之矣。’ 余以不得親聽, 故許沆相詰時, 問曰: ‘欲駁左相之奇, 然乎?’ 許沆曰: ‘萬無此議。 此必有識者, 欲爲生事朝廷而然也。’ 余曰: ‘六卿以上, 豈無如此之人乎? 沈貞、李沆若在, 必薦相者也。’ 云。 又曰: ‘鼓動言根聞見處, 汝若淹延, 則是生我也, 宣說, 則是陷我也。’ 云。 李任重往許洽家傳言曰: ‘若不使君弟, 隱我之言, 則以金克成之事, 聞于君家。’ 納招道說。" 云。 ○直提學金銛供云: "臣與沈貞, 名位懸絶, 非如相親儕輩例。 去戊子年, 父在喪, 富平地守墳, 前年五月, 終制上來後, 沈貞一不相見, 八月以國葬都監郞官, 因公事質問公廳諸坐處, 泛然相見, 一無親密接談之時。 同年十一月間, 余司諫除授, 成世昌亦以沈貞之囑, 論遞之奇, 聞知, 意以爲沈貞必以我爲非, 私心疑爲, 益無親比之意。 李沆前後相親之意, 頓無。 余免喪後, 未一朔, 沆亦被論罷職, 慶尙道本家下歸事, 聞知。 沈貞、李沆陰結, 情理萬無。 館中議事時, 政府、六曹, 相繼論啓金安老, 不知爲某事, 與同僚詳議曰: ‘近聞安老, 似有物論矣。 今之政府、六曹所啓, 未知指某事也?’ 議論之間, 不爲指的, 偶然說道, 座中疑以謂:沈貞、李沆竄逐之事, 皆曰: ‘曾所宣播之事, 甚無理之言也。’ 云。 余又言曰: ‘沈貞、李沆各有其罪, 而如是喧播, 是果無理也。’ 云。 諸僚昭然共聞。 余雖庸劣, 久忝侍從, 粗識事理, 則是非已定, 沈貞、李沆無罪竄逐, 便生邪議, 公然大唱, 動搖國是, 萬萬無理。" ○修撰金萬鈞供云: "去戊子年十月出身, 同年十一月, 母在喪, 今年正月終制。 儒生以宰相沈貞等結交, 萬萬無理。 守喪時, 往來陰結, 尤爲無理。 近日政府、六曹, 安老事論啓時, 本館官員, 一會商論次, 副提學黃士祐曰: ‘我與安老四寸間也。 雖非法當相避, 專斷似難, 當從館中公議。’ 云。 坐中未知首尾, 皆持論猶豫, 金銛以爲: ‘昨日政府啓之, 今日六曹又啓之。’ 本館獨不啓乎?’ 臣妄意公論所在, 而本館亦以啓達爲當說道, 而沈貞、李沆無罪被逐, 專爲金安老之地, 公然大唱, 動搖國是, 專無。" 云。 ○金銛刑問時供云: "本月二十三日, 金安老論啓事, 本館會議時, 余陰結沈貞、李沆, 便生邪議, 沈貞、李沆無罪竄逐, 專爲安老之地, 公然大唱, 動搖國是。" ○金萬鈞刑問時供云: "本月二十三日, 金安老論啓事, 本館會議時, 臣陰結沈貞、李沆, 便生邪議, 沈貞、李沆無罪竄逐, 專爲安老之地, 公然大唱, 動搖國是。" 云。 ○戶曹判書兪汝霖供云: "臣本月二十三日仕進時, 曺繼商入直都摠府, 使人招余歷入, 曺繼商曰: ‘前者議政府論啓金安老後, 六曹會議耆老所。 今者政府已啓, 六曹亦不可不啓。’ 余答曰: ‘安老前日事, 則不知之矣, 如是則可以會議。’ 遂與六曹聚會, 僉議啓達, 主張之理, 則萬無。 月日不記, 聞李荇墜傷, 往見談話間, 因言 ‘安老見放未久, 門庭如市, 此甚誤計, 恐有物論。 余與安老以相交族親, 素無嫌情, 李荇處何事開說以論啓, 使激生事? 假令開說, 則荇自知之其虛實。 下問于李荇, 則可以自明。" 云。 ○兪汝霖刑問時供云: "本月二十三日, 曺繼商入直于都摠府, 招我云: ‘金安老事, 政府已啓, 六曹亦可會論啓。’ 云, 而余同議主張。 李荇切親, 故以問病事, 李荇家歸到, 金安老見放後, 門庭如市, 此甚誤事, 必有物論事開說, 使之論啓, 欲托安老之事, 使激大臣, 生事朝廷。" 云。 ○金克成更招判付內: "以宰相, 激怒大臣, 生事朝廷, 一網打盡, 必有情由, 更爲窮詰。" 前推時: "余雖不爲之事, 張玉已曾納招, 余欲發明, 則必受刑, 受刑則必殞命。 且持身不謹, 以累聖明, 傳旨推考, 又不承服, 則恐非臣子之體, 故含冤承服而已。 以宰相, 激怒大臣, 生事朝廷, 情理萬無。 當初張玉承政院啓達時及府推考時, 余與李荇兩司欲駁事, 說道之語, 不爲指的, 乃於刑推時, 以其壻李元祿立證, 亦未取實, 元情所供, 與前後所供之辭, 憑閱分揀。" 云。 金克成已畢推, 而更以激怒大臣, 生事朝廷, 一網打盡, 改判付, 窮詰推問, 故其招辭如是。 金克成刑問時供云: "近來士林, 議論過中, 心爲妄料。 余別無才能, 爵位過重, 恐被物論, 若陷害士林, 則高論稍止, 得保爵位, 故作爲飛語, 激怒大臣, 生事朝廷。 遲晩。"】
地名: 富平 (京畿道, 都護府)
年: 1540.0

○憲府啓曰: "京畿觀察使申光漢, 巡到長湍, 欲推其奴, 以私事而通關于富平, 亦已非矣。 況以觀察使, 被訴受辱於本道之民。 猶在其位, 而推治其訴己之民, 事體未便, 請遞其職, 推其所訟之是非。" 答曰: "監司重任, 不可遞之。 只可推考, 以示其非而已。"
地名: 富平 (京畿道, 都護府)
年: 1543.0

○辛亥/政院以前日傳敎從父役之議單子
                【乙未年十一月, 領議政金謹思、左議政金安老、右議政柳溥議: "公、私賤從母之法, 載在令甲, 行之旣久, 不宜輕有改更。 故頃者江原道觀察使啓: ‘原州官人吏奴婢鮮少, 竝置兩衙, 蘇復無期。 判官革罷後, 鄕吏、官奴、公私、賤交嫁所生, 從父役, 取稟。’ 左議政(韓效允)
                      〔韓效元〕
                    
                  啓: ‘革其判官, 事體未便, 而從父役事, 尤爲未便。 自祖宗朝以來, 皆從母役, 而可於今日卒改乎? 決不可行也, 以難施防啓矣。’ 原州、宜寧土豪强悍, 侵暴吏屬, 橫加毒楚, 吏屬難支, 約爲土豪婢夫, 庶紓目前之苦, 使其子孫, 求免此患。 以之積紀, 官屬之裔, 盡爲土豪奴婢, 至于今日, 縣邑空虛, 不能自存, 其削公肥私, 豪橫自私之害, 難以殫言。 旣有非常之弊, 則宜有非常之救, 不可膠守常例, 坐視淪廢而不爲之所也。 鄕吏、官奴書員之娶公私賤者, 泝祖先四代所生, 一切括刷, 永屬官奴、婢甚當。 非特此也。 各邑品官, 率以鄕吏、書員之用事者爲婢夫, 符比共謀, 凡己之徭賦雜役, 分定于村民, 欺官侮弱, 爲害百端。 此弊亦痛, 不可不懲。 今後鄕吏、書員、官奴, 娶土着品官婢所生, 永屬其邑奴婢亦當。 此非改更舊章爲通行之規, 欲矯各邑一時之弊, 不得不爾。"】
              啓曰: "其時議得公事及臺諫所啓必多, 而考之《政院日記》, 則不錄, 令該司搜檢, 則又不得也。 姑以前者原州、宜寧等官, 從父役議得謄書入啓。" 傳曰: "近來時弊之大者, 賤口多而良民少。 況今不無邊釁, 而前者從父役之議有之, 故欲考其議之首末, 以開良民多出之路, 而此則只謄原州、宜寧二邑之事矣。 其時予以爲, 一國之法, 只行於二邑, 爲何如? 故與大臣等商確議之。 今十日後, 大臣以議啓事, 來闕庭云, 其以此意, 議于諸相曰, 若用從父役之法, 則通國皆當用之矣。 然自古未行之事, 今遽行之, 事甚重難。 前者 ‘及良民’ 三字, 將欲用之, 而以其從良者多, 故還削去矣。 然若欲致良民之多, 不得已行如此之事而後可也。 每於經筵, 爲國立論者, 則皆以此爲急務, 而 ‘及良民’ 三字, 今可行之乎? 其議啓。" 諫院啓曰: "兵曹參判金公奭, 素無物望, 不合政曹堂上, 請遞。 訓鍊院副正安烋, 年老衰耗, 且無材能, 濫陞三品, 至爲未便, 請改正。 副正許光弼, 人物貪鄙無狀, 到處不謹, 不合朝官, 請罷。" 憲府啓曰: "兵曹參判金公奭, 素無物望, 不合政曹重地, 請遞。 富平府使李滌, 別無幹能, 年且衰老, 不合臨民之官, 請遞。" 答兩司曰: "兵曹堂上, 常以文、武臣交差, 欲知邊事, 而適參判有闕, 故爲之, 不須遞也。" 答諫院曰: "安烋雖年老衰耗, 而副正非長官之例, 豈不可爲乎? 許光弼, 其人物, 則不可知矣, 朝官罷職非輕, 而以武臣豈不可爲訓鍊院副正乎?" 答憲府曰: "富平非如南方巨邑, 李滌亦豈不可爲乎? 皆不允。"
地名: 富平 (京畿道, 都護府)
年: 1547.0

○憲府啓曰: 。畿甸郡縣, 殘弊倍他。 而富平尤甚, 將爲棄邑。 時立役官婢, 僅卄餘人, 常時客使支待, 一人常兼數事, 尙不能辨。 而其中頓一介等三母女, 年少富實, 獨當官役, 吏曹參判宋麒壽占, 爲功臣丘史。 以有識宰相, 不計殘邑之弊, 自占一邑官婢, 多至於三, 
                【身無寸功, 濫參勳錄, 時論方指譏議, 固當內懷慙悚, 無地自容, 而復然自肆, 橫占奴婢, 此乃儒者之事乎? 其無狀甚矣。】
              至爲非矣。 請罷其職, 還削(兵)
                〔丘〕
              史之錄, 以扶殘邑。" 答曰: "以細微之事, 罷宰相過重。 其奴婢改定可也。" 累日論執 命只遞本職。
地名: 富平 (京畿道, 都護府)
年: 1558.0

○乙巳/京畿
              富平府居寺奴世亨女命福, 年纔十歲, 致孝父母, 如得食物, 必獻父母。 去四月二十五日, 父死, 草葬于野, 其家犬嚙破其屍。 命福號泣, 打殺其犬。
地名: 富平 (京畿道, 都護府)
年: 1593.0

○劉摠兵接伴官徐渻啓曰: "臣今朝, 與禮曹正郞黃洛, 邀中軍, 共設茶禮, 仍給昨日所賜禮物, 則中軍書示曰: ‘受之雖無名, 却之爲不恭, 今謹領賜矣。’ 臣私以地圖, 與中軍曰: ‘老爺欲知進兵道路, 以勦倭賊, 大人贊畫之際, 亦要看否, 敢此呈似’ 云, 則中軍受而覽之, 曰: ‘自此幾日可到京城? 亦有幾條小路? 由水路, 則可幾日到京城? 自京城到東萊, 有幾條路乎? 賊所據幾邑, 下寨幾處? 由何路往來? 今若進兵, 由何路? 何路糧草最優? 抑別有奇兵取勝之道乎? 可一一書示。’ 臣書對曰: ‘小的當跟行老爺, 到京城, 沿路當細細圖畫, 一一書呈。 大槪自此至京城, 有開城大路, 步軍則十日方可到。 爲大軍之行, 儲峙糧草, 稍可支供矣。 其餘小路, 皆經倭賊焚掠, 都無糧草。 只有水路, 自延安、白川, 放船乘早潮, 便風以去, 則一日可至畿甸金浦、通津地方, 乘潮半日, 可至京城。 倭賊峙糧留屯, 名喚龍山倉矣, 龍山之距京城, 五里地也。 別有一計, 自金浦, 捨船由旱路, 經富平、水原之境, 到龍仁、竹山兩縣地, 金亮、鍾
              杯、佐殘等倭賊下寨處, 皆不過二三日程, 而留屯之倭, 僅滿千名云。 若齎數日糧, 暗暗步走, 擊破一寨而據之, 則此所謂疾雷不及掩耳, 破之必矣。 此乃賊之東道留營之處也。 彼此消息不通, 歸路斷絶, 則賊必反顧, 而思欲遁還矣。 大兵躡後, 奇兵遮前, 雖有智者, 莫之爲謀也。 賊奴不死則降, 何必求和耶? 此今日第一機關, 而奇之奇者也 自京城, 往東萊之路, 則有左路、右路、水路、中路四大路, 當隨後畫呈矣。 糧草, 則右路稍足矣。 書訖, 中軍覽之, 欲持以示摠兵矣。 未幾來傳摠兵之言曰: ‘經略傳牌住此, 以待後令云。 爾國, 若具倭賊講和退去與否, 釜山船隻有無, 倭賊添生兵與否, 一一書來, 則吾當稟帖于經略, 急欲前進。’ 云云矣。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 富平 (京畿道, 都護府)
年: 1594.0

○推鞫廳委官
                【議政柳成龍、同副承旨尹承吉。】
              啓曰: "逆黨宋萬器招辭, ‘以天安人, 於鄭世文家, 爲賊所捉。’ 尹億招辭, ‘以私奴, 居天安, 正月初五日, 有人來言, 自陣招汝, 意謂義兵從之。’ 李秋招辭, ‘以宋萬器奴, 路上被擄於宋儒眞, 上典萬器, 被擄於鄭世文家。’ 金永招辭, ‘以富平人, 販鹽到牙山, 爲一軍人所擄, 怖死隨行。’ 等忍杖不服, 似是脅從之類。 然竝爲加刑乎?" 其中李秋, 乃宋興壽義子, 且賊中文書, 有宋興壽着署小錄內曰: ‘率子彦器、萬器及李秋等三人, 如此創起新業之秋, 助辦軍器, 以助萬一。’ 辭說極爲兇慘。 萬器、李秋, 似當別爲嚴刑窮問。 敢稟。 興壽、彦器, 囚在本道, 發遣宣傳官, 急速拿來推鞫。" 答曰: "依啓。"

○鞫申鵠。 供招, "校生申鵠, 年七十五。 我雖山謙之妻父, 年老將死, 長伏室中, 山謙外間所爲事狀, 勢所難知" 云。 鞫申起一。 供招大槪, "校生申起一, 年二十五。 雖曰山謙妻娚, 唐瘧臥痛, 至於二年, 病廢之人, 義兵陣中, 亦不從事。 山謙事狀, 勢難得知。 觀我形狀, 爲人可知, 在一鄕亦不出入, 一鄕之人, 亦不相知。" 云。 鞫申應希。 供招大槪, "定虜衛申應希, 年二十六。 我姓辛姓而非申也。 壬辰六月, 應募於趙憲陣, 淸州、錦山, 連往接戰, 父慶一戰死于錦山。 憲死, 山謙代領。 十一月檢察使軍官自望, 以軍器諸具持去事, 到山謙齋宮。 十二月隨山謙赴恩津, 山謙獨往到全州, 見李山甫, 又見翼虎將軍之後, 我亦隨行。 正月望時, 山謙家奴, 來說巡察使, 以軍糧不納之故, 囚山謙之家僮云。 山謙使我傳言於其家曰: ‘義兵時用餘牛馬, 或給翼虎將軍, 或納巡察使計料。 軍糧則已納于御史’云。 傳言之際, 爲巡察使軍官所捉云。 與山謙處處同行, 而山謙只言討賊一事, 不言叛逆之事。 但山謙凡事, 不議於人, 常獨斷任意爲之, 人皆不相好, 他餘事, 專不得知" 云。 上曰: "戚金欲爲我國盡力, 誠可取也。 倭奴降表若達, 則我國之事去矣, 續遣使臣, 冠蓋相望可矣。 必擇年少文官, 須及沈惟敬之行。" 柳成龍曰: 必須擇遣專對之才。" 上曰: "使臣, 當何以稱號?" 柳成龍曰: "稱以陳奏使可也。" 柳成龍承上敎, 以朴東亮、李光庭、李睟光, 陳奏使擬望入啓。 上曰: "許筬加資以送。" 許筬以問事郞廳方在前, 卽辭出。 以應敎朴東賢, 代爲問事郞廳, 鞫田植。 供招大槪, "閑良田植, 年三十二。 以趙義將軍官, 壬辰十二月, 李山謙陣中從軍, 正月以病在家, 凡七八朔。 去八月二十五日, 防禦使李思命軍官自望, 去十二月受由還家, 巡察使軍官, 以爲義兵從軍者, 中路執捉, 問將帥去處, 我答以 ‘相離已久, 不知去處’云。 今聞山謙, 在全州被捉云。" 再推招辭, 與前招無加減。 山謙親信之人, 則掌書記公州居盧應晫, 禮山居朴里仁, 軍官辛應希云。 鞫元守心。 供招大槪, "前羽林衛元守心, 年五十。 趙憲聚義兵時, 軍官稱號, 憲死後, 李山謙代領。 前年四月, 受由還家, 絶不相通, 其兇謀, 勢所難知" 云。 鞫安遵道。 供招大槪, "宣傳官安遵道, 年四十三。 趙憲義將時, 李山〈謙〉爲別將, 我則從事官稱號。 憲死後, 防禦使李沃軍官自望, 李山謙以爲趙將從事官, 而巡察使處移文, 我不得已從軍。 前年四月, 倭賊南下後, 我則先爲退來, 其逆謀, 勢所難知" 云。 上曰: "罪人旣皆平問, 宜刑訊更推。" 張雲翼曰: "山謙之奴莫同, 不可不鞫。" 柳成龍曰: "在撫軍司, 已刑二次。" 平問莫同。 供招大槪, "十二月山謙向全羅道, 我則不爲隨行, 山謙囚禁後, 以爲: ‘山謙無所犯’, 少無逃躱之計, 因留五日, 撫軍司竝囚矣。 隨行二年, 山謙別無所爲, 只討賊一事, 在家無往來人, 只元守心、申起一, 義兵中安遵道、田植而已, 吳叅奉、朴正字, 本不聞知。" 壓膝幾至殞命, 終不承服。 申應希訊杖三十度不服, 上命壓膝, 亦不承服。 申起一訊杖壓膝, 皆不承服。 柳成龍曰: "此等罪人, 皆不承服。 若事干諸人, 盡爲刑訊, 則傷人必多。 李山謙直爲嚴鞫何如?" 上曰: "領相之意以爲: ‘其身旣出賊口, 死無足惜, 事干則恐有枉死之弊’, 此言是矣。 然獄體, 不宜如是。 必事干歸一然後, 宜推當身。" 張雲翼曰: "下情, 皆如領相之意。" 上曰: "若先問山謙, 而承服處決之後, 事干皆稱冤, 則處置甚難。" 諸臣皆曰: "洪瑴等, 必無不知。" 上卽命招入洪應沂、洪瑴、洪蘭生等于庭, 百般開諭, 以山謙事從容下問, 則瑴等曰: "山謙爲儒眞之黨, 臣等所未聞。 若聞之, 何敢不達?" 僧道玄供招大槪, "以僧靈圭義陣軍人, 赴戰于淸州、錦山之戰, 墜絶壁, 僅得生還, 居山謙近處, 故自募從軍。 前年五月, 隨行慶尙道, 飢餒還來, 但願終始爲國, 他餘事, 不得知之。" 刑訊不服。 上曰: "此僧癡甚, 山謙之逆謀, 誠所難知。 壓膝少頃, 宜停之。 此後更有可問之人乎?" 柳成龍曰: "達夜嚴訊, 恐有(經)
                〔徑〕
              斃者。" 成龍曰: "近來飢饉太甚, 敬、昌陵近處, 有行人捉而食之。 其旁屯田官, 不勝畏懼, 設柵而居。" 尹承吉曰: "戶曹之督納千金木楡木皮, 乃爲飢民也。 今聞分定於嶺南。 嶺南蕩敗之地, 孑遺之民, 豈可督徵乎?" 上曰: "此戶曹公事乎?" 柳成龍曰: "臣問于戶曹, 則戶曹不知, 至爲非矣。" 上曰: "畿甸有種麥之處乎?" 柳成龍曰: 通津、南陽多耕, 高陽、楊州、坡州之間, 無一處耕種。" 朴忠侃曰: "富平府使奇勳, 多行虐政, 民不聊生, 無意耕種云。" 崔興源曰: "平安監司陸運種子, 而亦能移運, 黃海道則漕運於通津, 可以一潮得達, 而不爲繼運矣。" 上曰: "責在方伯, 朝廷何不處置?" 崔興源曰: "寒食已近, 耕種節晩, 牟種今雖督運, 無及矣。 守令善治者, 流民蘇息。 長湍府使韓德遠, 能安集流民云。" 鄭崐壽曰: 鳳山郡守移授滿浦僉使, 民失此守, 則無以爲生。" 上曰: "然。" (沈壽喜)
                  〔沈喜壽〕
                
              曰: "賢守令遷動甚重。 若非金宗得, 鳳山必不支, 稷山之保合, 皆稱朴宜之功也。" 初更罷黜。
地名: 富平 (京畿道, 都護府)
年: 1619.0

○己未十月初四日癸丑新設右邊捕盜廳啓曰: "省峴察訪林堜, 去九月二十九日下直, 以掃墳事, 過富平、衿川地境, 三十日初昏, 岐川邊賊儻持弓矢、刀、槍, 馬匹卜馬, 盡數奪取, 奴子二名, 亂斫斬頭, 林堜則僅以身免, 還到城外云。 京城至近之地, 官員行裝奪取, 人物二名殺害事, 極驚駭。 本廳方聞見跟捕, 而一過
              請下諭該道, 期於措捕之意, 敢啓。" 傳曰: "允。"
地名: 富平 (京畿道, 都護府)
年: 1704.0

○憲府啓曰: "今日茶時, 洪州幼學李世亨等, 呈狀以爲: ‘(以爲)其先祖利城君, 以成廟第九王子, 爲其職田, 泰安大小山舊牧場, 望呈折受, 已至二百餘年。 今有奸人, 誣告太僕, 只據古牧場三字, 橫奪設屯, 呈訴太僕, 而終不聽施, 伸訴法府’ 云。 臣取考其折受立案, 則乃正德八年中廟朝啓下文書, 而蓋以馬場陳荒, 特爲折受, 打量結數, 斑斑可考。 設令此地, 果爲舊牧場, 先王朝折受親王子賜牌之地, 今至二百年之後, 法不當折入於太僕, 今又爲許多民人買賣世耕之地, 則尤不可公然奪屬於太僕。 請依日昨臺啓中兩處民田還給之命, 一體出給, 以慰民情。 臣得聞前富平縣監朴泰遠, 爲其妻喪, 橫占葬山於富平境內兩班葬地, 逼殺其本主, 而未得其詳矣。 今見富平喪人閔喜甲呈狀, 則以爲: ‘泰遠奪山葬妻之後, 喜甲祖喪, 卜葬於他穴, 則泰遠來到本縣, 藉其前官之勢, 指囑本官, 別定刑吏及渠家奴輩, 乘夜突入, 其父震標, 捽曳迫蹴, 牢鎖房內, 水漿不通, 百端危逼。 震標之妹, 欲入救護, 則官奴嚼其手指, 使不得接迹, 震標不勝困迫, 終至殞命, 而前後推官, 曲護泰遠, 檢驗不明, 窮天之冤, 無以伸雪’ 云。 審如狀辭, 則此雖非泰遠手殺, 其因爭山, 逼殺無辜之狀, 昭不可掩, 而推官之掩護周遮, 亦甚無據。 請閔震標獄事干連人, 一倂移京獄嚴査, 朴泰遠一體拿問, 前後推官, 竝姑先從重推考。" 上答曰: "所安島事, 予念王子宮庄之連續見奪, 特給營屯, 俾成貌樣, 揆以人情, 不是異事, 則必欲角勝, 抑何故耶? 況宮庄, 同是私庄, 禁營、太僕, 同是公屯。 而此則惟恐不爲還屬, 彼則謂法不當折入, 今日臺閣, 可謂惟意所欲也。 予志牢定, 決難搖奪, 亟停勿煩。 末端事, 依啓。" 持平李東彦遂引避曰: "前者道臣之狀論沙津, 今此臺臣之請仍營屯, 亶爲公不爲私, 而聖批中連續見奪, 必欲角勝之敎, 辭意深峻, 心非前日備局之回啓, 顯斥今日臺閣之力爭, 此豈王者無私之德, 聖人虛受之量哉? 愛欲其富, 雖出止慈之聖情, 若使國家乂安, 生民富庶, 則天家貴介, 豈有貧匱不成貌樣之理, 而乃有此失平之敎耶? 宮庄旣是私庄, 則比之營屯, 自有公私輕重之別, 太僕雖是公屯, 較諸軍門, 抑有先後緩急之分。 況禁營屯島, 本是海防備虞之所, 則一朝移給於宮家, 決非重邊之道。 泰安舊場, 旣是先朝賜下之田, 則公然奪屬於衙門, 尤失事體之重, 故一則請還屬, 一則防折入者, 各有攸當, 而何聖明, 偏重今日之賜與, 反忽先朝之賜田, 獨念宮家之私庄, 莫念軍門之營屯耶? 大臣面奏, 愚臣再疏, 俱不能有無, 今又顯加摧抑於累月爭執之啓。 臣之率意進言, 思盡職責者, 蓋以格人主意欲之私, 而反以惟意所欲, 爲其身之斷案, 聖明之待臺閣, 無亦太薄乎? 請遞臣職。" 答曰: "勿辭。" 退待物論。 後, 諫院以前後爭執得體, 請出, 從之。 上於諸臣進言, 多所優容, 而至於事關宮掖, 則輒示厭苦之色, 偏私之心, 牢不可破, 强引他事, 欲以脅制言者之口, 有識莫不竊歎。
地名: 富平 (京畿道, 都護府)
年: 1711.0

○戊辰/初, 大臣筵白請典獄罪人尹震興、張千連, 移送禁府。 開坐推問, 則震興供辭稱: "六月間同囚張千連, 忽有慷慨之色, 問其故則以爲: ‘掛書事, 有與外人相通與知之端, 而末由告達。’ 若問千連, 渠當直陳。" 千連供辭以爲: "壬午九月, 壯義洞士人李盛蕃, 以谷山田稅防納事被囚, 同在一間, 患厲幾死, 故爲之晝夜救護, 情義不泛。 盛蕃蒙放之後, 軫其救療之情, 或存問兼饋食物。 今三月十三日, 以受刑事, 將往刑曹, 逢盛蕃之子方億於惠政橋。 方億追到饋酒, 極致慇懃, 仍言汝勿慮死。 必有可生之日。’ 乃附耳語曰: ‘吾父子相議, 將有掛榜事。 若成事, 則汝當見放。’ 問掛榜何與於見放乎? 方億揮手止之曰: ‘愼勿出口。 前冬以海浪賊事, 有騷屑。 此際掛榜, 則人心益增洶擾, 國內大亂, 獄隨以空虛, 豈非可生之道乎? 若見脫, 須訪我於坡州, 覓去糧資。’ 五月初三日, 又使其奴白伊, 到獄門外, 遺十葉錢, 語以其事已成, 汝幾何在囚也? 六月, 始以此事, 言於震興矣。" 禁府啓請, 使捕廳拿問盛蕃、方億、白伊等。 從事官回告以爲: "盛蕃年前身死, 厥子名非方億, 乃方燁, 所居非坡州, 乃富平。 盛蕃之奴, 元無白伊爲名之人。 坡州、富平兩處, 分送羅將, 盛蕃父子及其奴白伊, 使之搜覓矣, 旣而李盛蕃爲名人, 自坡州拿來, 奴白伊自富平捉來, 而富平府馳報, 方燁之父非盛蕃, 乃後蕃, 而今已身死, 方燁則適往他處, 其母及弟方杰捉送云。" 推問李盛蕃及白伊, 則盛蕃以爲: "本以坡州校生, 元無以防納事被囚之事, 且與張千連元不識面。 尙未娶妻, 何以有子? 又不知白伊爲名之人。" 白伊以爲: "本以新門外士人李昌門之奴。 所謂李方億, 今始初聞。" 禁府請使兩人, 與千連面質, 則千連曰: "此非吾所告之李盛蕃及白伊也。 漢城府考出帳籍, 則李盛蕃只於己卯入京籍, 而率子方燁、方煜。 辛卯富平戶籍, 則邦燁爲主戶, 父名書以後蕃, 白伊則元無載錄於率下。 推問方燁之母, 則以爲: "夫盛蕃, 以谷山田稅防納事被囚, 乙酉蒙放, 己丑身死。 夫生時似有改名後蕃之事, 而不能詳知。 子名實邦燁, 而所謂方億, 今始初聞。 邦燁, 今秋以木花貿易, 出往湖西、海西間。" 禁府啓放白伊, 又請拿盛蕃嫡兄恒蕃, 驗問盛蕃改名曲折, 生死虛實。 恒蕃以爲: "成蕃果其孽弟, 而庚辰以田稅防納事, 被囚, 乙酉蒙放。 己丑往朔寧, 爲火賊所刃殺, 而此乃叛奴輩所爲, 討捕營緩治其事, 故其子邦煜, 擊皷訟冤, 事下刑曹。 名字相左事, 渠以被罪見囚爲恥, 果以後蕃改名, 邦燁則九月, 下往海西, 白伊則族人李昌門之奴, 非邦燁之奴也。 禁府取考刑曹所在邦煜擊皷推案, 則盛蕃之死, 明白矣。 以此更推於千連, 則以爲方億改名與否, 盛蕃死生, 非渠所知, 今三月, 方億戴黑笠着道袍, 以父子相議掛榜事, 分明言說, 若與面質, 則可以立辨。 未幾邦燁拿來推問, 則以爲: "其父盛蕃, 以田稅事被囚, 辛巳移禁府, 甲申還囚, 乙酉蒙放, 己丑身死。 千連所謂壬午云云, 年歲相左。" 又以爲: "渠於今年正月, 往甕津, 止接於邑內崔迎善家, 三月初十日離發, 十七日直歸富平。 甕津距京, 乃五日程, 十三日逢着之說, 萬萬無據, 奴名元無白伊, 則使白伊傳語者, 亦甚孟浪, 且所謂方億之名, 今始初聞。" 禁府請使面質, 則千連以爲: "伊時對話之狀, 罪人鄭八翼參見矣。" 禁府推問八翼, 則以爲: "啓下罪人, 與刑曹罪人, 元無一時上曹之規。 渠則自是啓下罪人, 元不與千連同往刑曹, 豈有參見之理乎?" 至是, 判義禁崔錫恒筵白曰: "千連所供, 違端甚多。 且渠以三月十三日, 將受刑上曹時, 逢着方億爲言, 而取考刑曹文書, 三月內千連無一番上曹之事。 似當請刑。" 上敎以此與李振海有異, 虛則爲誣告, 不當自本府按治, 設鞫可也。 及設鞫, 千連不肯卽服, 震興則以爲: "千連至以諺書, 成給手標, 故不得不發告。" 鞫廳先請刑推千連, 千連受刑第一度承服, 而震興同謀設計之狀, 現露於其招。 又請刑推震興, 震興施威次承服。 千連結案曰: "曾與李盛蕃, 同在獄中, 稔知其能文善書, 故設計之時, 不意其已死, 言于尹震興曰: ‘方以掛書事, 朝家有購捕之擧, 而死囚之發告者, 亦許免死云。 此必如盛蕃能文者所爲也。 乘此發告, 或可免死云, 則震興曰: ‘汝言然矣, 但不可只憑汝言, 發此大事。 須以文字成標’ 云, 故果爲成給諺文手標, 使震興呈狀矣。 前招內, 盛蕃父子掛書事, 及三月十三日上曹時, 與方億接話, 八翼參見等說, 俱是虛妄的實。" 震興決案, 亦以爲死中求生之心, 不能無動, 故果許發告, 而若受手標, 則事成可以受賞, 歸虛亦足爲免死之證, 以此受其標文而呈狀。 當初同謀誣人惡逆之狀, 的實。 千連、震興, 依受敎及《大典》, 不待時斬, 籍沒家産。
地名: 富平 (京畿道, 都護府)
年: 1733.0

○上親鞫黃再淑等於仁政門。 初, 逆賊鎭紀亡命, 已經屢年, 購捕未得。 鎭紀之三從親再淑誘說鎭紀之婢二禮, 納其女㗡梅於禁中, 爲房子內人, 房子內人卽內人之僕也。 前此額外內人査出時, 已爲査出, 而因臺疏, 自捕廳究問。 至是判義禁宋寅明曰: "逆賊鎭紀之婢二禮, 不無端緖, 不可付之捕廳, 請鞫問。" 上曰: "黃再淑之供, 鎭紀行迹, 不無可據之端, 再淑竝上闕可也。" 問黃再淑曰: "鎭紀之子就捕翌日, 鎭紀來到其奴戍伊山家, 其族黃鎏、黃銑、黃鈗ㆍ再興ㆍ再畢ㆍ再暹等, 相聚殺鷄烹狗, 以慰其子之被捕。 鎭紀去時, 換着戍伊山弊衣袴之說, 若二禮之供, 而首尾事狀, 從實直告。" 再淑供: "鎭紀往來之說, 聞之於起石矣。" 刑問一次, 二禮與再淑面質, 二禮曰: "再昨年三月, 汝來到吾家曰: ‘汝之女息, 何不入送闕中爲內人乎?’ 吾曰: ‘豈其易乎?’ 云矣。" 再淑曰: "吾豈往汝家乎? 吾不知汝家矣。" 二禮曰: "汝豈不知吾家? 在曜金門外院洞
              鎭紀家前乎? 汝言於吾曰: ‘汝女入闕, 則於汝於吾, 俱有好事矣。’ 吾曰: ‘吾女如入送, 則或恐生事矣。’ 蓋慮臣女乃鎭紀婢子之故也。 汝曰: ‘閭家婢子, 擧皆入闕, 汝女何可不入送乎? 前頭自有好事。 若過二三年則可知。’ 云矣。" 再淑曰: "入闕之說, 吾不爲之矣。" 問二禮, 刑問一次, 二禮供: "再淑以爲: ‘數三年後, 欲爲逆賊之事, 汝女入送於闕中, 爲房子內人, 則前頭必有好事矣。’ 鎭紀則戊申翌年, 來到其奴家, 與其一族會話曰: ‘數三年後, 必有好事。’ 仍持其妻指環衣領, 而入去皆骨山, 此則聞於戍伊山。 鎭紀子息輩, 在於水原, 故鎭紀言: ‘二三年後當來。’ 云矣。 鎭紀前年來於水原, 此又聞於戍伊山。" 問起石, 起石供: "鎭紀今年四月, 自黃漆谷家來臣家, 宿一夜而去, 着僧衣剃頭, 仍往伽倻山, 饋以麥飯菁菹, 渠自以爲不食肉云矣。 二更來到, 四更還去, 自言: ‘向內浦
              伽倻山
              白巖寺。’ 其時黃漆谷在家, 而名再徵矣。 鎭紀自言: ‘爲覓糧計, 稱以齋宮僧, 將往興海。’ 云。 興海倅黃澤卽漆谷之子也。 其僧稱號環法主, 頭戴僧巾簑笠, 衣布周衣, 着草履矣。" 問戍伊山, 戍伊山供: "臣以鎭紀奴子, 居鎭紀農幕, 戊申八月, 鎭紀來到臣家留二日, 借着臣衣袴而去, 又戴氈笠, 而一家來會者, 乃連山
              黃生、富平
              黃生, 俱居洞內者矣。" 命起石、戍伊山移送捕廳。 更問二禮, 二禮供: "再淑附耳密語於臣曰: ‘鎭紀出去時有相議, 若過數年, 敗軍復起, 則吾與汝俱有好事。’ 臣女之入去闕中者, 欲探闕中說話, 或追捕鎭紀, 或竝誅鎭紀族屬說也。 入闕之路, 則因吹螺赤李姓漢, 入送於水剌間內人, 九月得爲房子矣。" 問黃再徵, 再徵供: "臣連在京中, 昨年八月往水原墓下, 今年四月出避齋舍, 仍患癘得差, 僅一望矣。 鎭紀若有逢見之事, 則食君之祿, 豈不捕納乎? 今此起石之說, 千萬孟浪。" 黃再淑與二禮面質後, 加刑一次, 供如前。 黃再徵、起石面質, 起石曰: "四月二十一日, 鎭紀豈不往來汝家乎?" 再徵曰: "鎭紀來汝家, 而轉往吾家云乎?" 起石曰: "自汝家來到吾家云矣。" 再徵曰: "來自吾家之說, 尤是虛言也。 汝兄亦知之乎?" 起石曰: "吾兄同見矣。" 再徵曰: "若招問起石之兄起先, 一如汝言, 則吾不得發明矣。 汝言皆虛妄也。"
地名: 富平 (京畿道, 都護府)
年: 1757.0

○三江御史南泰著、洪良漢復命, 上召見于通明殿廬次。 泰著奏宗臣西淸守
              蹴殺隣居朴姓人事, 命拿問, 嚴査以聞。 又奏牙山居洪暠之子, 與逆賊&#x236EE;之女, 離移本夫者潛通事, 上命洪暠子刑配旌義, &#x236EE;女爲婢絶島。 良漢奏廣興守李泰祥濫杖貢人之奴, 至於致死狀, 命該府嚴査。 良漢因言兩倉虛錄之狀、氷戶歛錢之弊, 竝命拿問郞官。 良漢又奏通津、金浦、陽川、富平等邑流民來住沿江, 自成一村, 見漏帳籍, 或生弊端, 請令京兆搜括入籍, 上曰: "是化外之民也。 旣令括屬京籍, 四邑守令拿處。" 良漢又奏: "西蠶室在漢江邊, 乃是公桑重地。 而居民斫伐枯木, 仍耕其地, 內侍府利其地稅亦不問, 桑田幾至童濯, 殊非設置本意。" 上曰: "蠶室爲后妃而設也。 闕中嘗有蠶板, 今聞如此, 內侍之祛桑徵稅, 甚於聚歛之臣。 特施制書有違之律, 壇直刑配。" 又奏江村豪强人定配, 合歿戶顧恤, 施之。
地名: 富平 (京畿道, 都護府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】